題玉山觀禪師蘭若
作者：韓翃
朝代：唐

paragraphs: 玉山宴坐移年月，錫杖承恩詣丹闕。
先朝親與會龍華，紫禁鳴鐘白日斜。
宮女焚香把經卷，天人就席禮袈裟。
禪牀久臥虎溪水，蘭若初開鳳城裏。
不出囂塵見遠公，道成何必青蓮宮。
朝持藥缽千家近，暮倚繩牀一室空。
掖垣揮翰君稱美，遠客陪遊問真理。
薄宦深知誤此心，回心願學雷居士。